次韻答廬陵張新恩
作者：蕭立之
朝代：宋

paragraphs: 庭戶無人鬭鵲墮，蘚徑屐痕無半箇。
玲瓏一騎薰風前，驚起胡床橐駝座。
長身蒼髯江梅間，麒麟初脫十二閑。
誰教驅策落何處，水石齟齬山連環。
筆頭不識周鼎重，學古胸寬有雲夢。
才大萬牛挽不前，時來八風吹不動。
寒香含著西風花，漢宮壽斚傾天家。
不愁旱火成焦土，黄頭奴來請行雨。